รมว.แรงงาน เดินทางไปสาธารณรัฐแห่งสหภาพเมียนมา เจรจาความร่วมมือนำเข้าแรงงานประมงตามเอ็มโอยู กับรมว.แรงงานฯ เมียนมา
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน พร้อมด้วย นายจรินทร์ จักกะพาก ปลัดกระทรวงแรงงาน นายอนุรักษ์ ทศรัตน์ อธิบดีกรมการจัดหางาน และคณะ เดินทางไปสาธารณรัฐแห่งสหภาพเมียนมา เพื่อประชุมหารือเกี่ยวกับการนำเข้าแรงงานต่างด้าวสัญชาติเมียนมา เพื่อแก้ไขปัญหาการขาดแคลนแรงงานประมงทะเลของไทย โดยจะหารือร่วมกับ นายเต็งส่วย (H.E.U Thein Swe) รัฐมนตรีว่าการกระทรวงแรงงาน ตรวจคนเข้าเมือง และประชากร สาธารณรัฐแห่งสหภาพเมียนมา ณ กรุงเนปิดอว์ สาธารณรัฐแห่งสหภาพเมียนมา ซึ่งมีประเด็นสำคัญ เช่น แจ้งให้ฝ่ายเมียนมาทราบเรื่องการขยายการทำงานให้แรงงานต่างด้าวในกิจการประมงทะเลกลุ่มมาตรา 83 จากเดิมที่จะหมดอายุวันที่ 30 กันยายนนี้ โดยจะขยายเวลาทำงานออกไปอีก 2 ปี เป้าหมายดำเนินการ 11,000 คน ในจำนวนนี้เป็นแรงงานเมียนมา 2,209 คน โดยแรงงานที่ผ่านการพิสูจน์สัญชาติแล้วต้องมารายงานตัวตั้งแต่วันที่ 20 ส.ค.-30 ก.ย.61 ที่สำนักงานจัดหางานจังหวัด 22 จังหวัดที่ติดทะเล 

ส่วนกรณีที่ผู้ประกอบการประมงกำลังประสบปัญหาขาดแคลนแรงงานอีก 42,000 คน เรื่องนี้จะนำหารือกับรัฐบาลเมียนมาเพื่อนำเข้าแรงงานประมงตาม MOU ซึ่งเป็นการจัดส่งแบบรัฐต่อรัฐ รวมทั้งความคืบหน้าที่ฝ่ายไทยจะเปิดศูนย์แรกรับเข้าทำงานและสิ้นสุดการจ้างที่จังหวัดระนอง เพื่อเป็นช่องทางการส่งแรงงานในกิจการประมง